ועדת הכספים, כנסת 17, פרוטוקול מספר 377, 2007-02-12 12:10

יעקב ליצמן: אני פותח את ישיבת הכספים בנושא מעקב אחר תקציב תנועות הנוער.

ניסן סלומינסקי: בשנת 2005 התקציב של תנועות הנוער היה 55 מיליון שקלים.

ניסן סלומינסקי: בשנת 2006 התקציב התחיל עם 48 מיליון, כלומר, הורדה של 7 מיליון.

ניסן סלומינסקי: שרת החינוך הוסיפה לאחר הדיונים שלנו בוועדה עוד שני מיליון שקלים והגדילה את התקציב ל-50 מיליון.

ניסן סלומינסקי: כלומר, יש לנו קיצוץ של 5 מיליון שקלים.

ניסן סלומינסקי: בשנת 2007 התקציב הוא עוד פעם 48 מיליון, כלומר, קיצוץ של 7 מיליון.

ניסן סלומינסקי: מצד שני קרו שני דברים חיוביים.

ניסן סלומינסקי: היה מפקד ותנועות הנוער, שכולנו רוצים ביקרן, גדלו ב-20 אחוזים.

ניסן סלומינסקי: 20 אחוזים מ-55 מיליון שקלים, זה 11 מיליון.

ניסן סלומינסקי: כלומר, בגלל הגידול צריך להוסיף עוד 11 מיליון שקלים.

ניסן סלומינסקי: נוספו עוד שתי תנועות נוער כאשר מדובר בעוד 4 אחוזים וזה אומר עוד שני מיליון שקלים.

ניסן סלומינסקי: אם ניקח את מה שקוצץ פלוס מה צריך להוסיף, מדובר ב-20 מיליון שקלים.

ניסן סלומינסקי: זה אומר שלתנועות הנוער, כדי להיות עם הסכום שהן היו בשנת 2005, חסרים עוד 20 מיליון שקלים.

ניסן סלומינסקי: הייתה לנו הבנה שהמערכת הולכת להוסיף את זה, אבל הנה אנחנו היום ועדיין הכסף הזה לא נמצא.

ניסן סלומינסקי: עכשיו בידך, קובי, לומר כן ובשבוע הבא או השבוע תהיה העברה תקציבית.

ניסן סלומינסקי: רק מקוצר הזמן אני לא מספר לך על חשיבות תנועות הנוער.

ראובן ריבלין: בהמשך למה שאמר חבר הכנסת סלומינסקי ובלי לאשר או להכחיש את הפרטים בהם הוא מדבר, אנחנו הגשנו הסתייגות ערב אישור התקציב.

ראובן ריבלין: באותה עת הישיבה הופסקה וחברת הכנסת שלי יחימוביץ, יחד עם חבר הכנסת אורון, יחד אתי ונדמה לי שגם יצחק וקנין היה אתנו, פנינו לשר האוצר ושר האוצר אמר שהוא לא רוצה להיכנע אבל הוא אומר לנו שעניין זה יוסדר וה-20 מיליון יועברו למשרד החינוך.

ראובן ריבלין: שאלתי את שר האוצר האם אני יכול לומר זאת לשרת החינוך, כדי לתעל אותה ולעדכן אותה בנושא של תנועות הנוער, שחס וחלילה 20 המיליון לא יעברו לאיזשהו דבר שהוא לא ממין העניין, והוא אמר ברצון רב.

ראובן ריבלין: הוא אמר זאת וכך גם היא אמרה.

ראובן ריבלין: השבוע קבענו פגישה עם שר האוצר רק באופן פורמאלי, אבל הוא אמר לנו לפנות לממונה על התקציבים, קובי הבר, כדי לסיים את העניין אתו.

ראובן ריבלין: אמר קובי הבר לפני מספר דקות שהוא אתנו בעניין זה, מה שסוכם עם שר האוצר, יקוים.

שלי יחימוביץ': לי הייתה שיחה זהה עם שר האוצר באולם המליאה וגם אחר כך, ודובר על 20 מיליון שקלים.

שלי יחימוביץ': זה היה מסודר וסגור.

יעקב ליצמן: כל הכסף לשנת 2006 בוצע?

קובי הבר: כן.

אלחנן גלזר: אדוני היושב-ראש, אני רוצה להעלות כאן נושא של עוד קבוצת בני נוער.

אלחנן גלזר: אני מעלה את הנושא של מגן דוד אדום, קבוצה של 6,000 בני נוער שראויים שיתכבדו ויהיו תנועת נוער לכל דבר.

יעקב ליצמן: זה לא שייך למשרד החינוך.

קובי הבר: מה ששר האוצר הבטיח, הוא בטח יקיים.

קובי הבר: דיברתי אתו ואני מבין שתתקיים פגישה של חברי הכנסת אורון, ריבלין ויחימוביץ עם שר האוצר ובשבועיים הקרובים זה יסוכם.

קובי הבר: אני לא בטוח שיש גידול של 20 אחוזים בתנועות הנוער.

קובי הבר: שר האוצר מדבר על תוספת, אבל אני לא אנקוב בסכום.

יעקב ליצמן: תודה רבה.